نړيوال بېنک وايي په راتلونکو دوه کلونو کې به په پاکستان کې ګراني قابو نه کړی شي
نړيوال بېنک وايي په راتلونکو دوه کلونو کې به په پاکستان کې ګراني نوره سېوا شي او د مالي مشکلاتو له امله به د پاکستان اقتصادي وده په کال ۲۰۲۰ کې دوه اعشاريه څلوره فيصدو ته نوره هم راټيټه شي.
دا وخت د پاکستان اقتصادي شرح يا د ترقۍ رفتار درې اعشاريه درې فيصده دی او ويل کيږي دا به نور هم راکمېږي. د نړيوال بېنک په رپوټ کې ويل شوي چې د پاکستان اقتصاد په ورو يا په قلار دی او د اقتصاد دننه د مالي خسارو او ګرانۍ له امله پاکستان د اقتصادی چېلنجونو سره مخ دی. د اقتصادي چارو کارپوه مهتاب حېدر وايي پاکستان د مالي کال ۲۰۱۹، او ۲۰ په وړومبو درېو مياشتو کې د بجټ او تجارت خساره راکمه کړې ده خو اوس ورته هم بهرني او کورني اقتصادي چېلنجونه مخې ته دي. وي او ای ډيوه سره په خبرو کې حېدر وويل، پاکستان له به صادرات (برامدات) سېوا کول وي او د بهر نه په راتلونکو پېسو به توجه ورکول وي او د دې سره سره به بهرنۍ پانګونې زياتول وي، او که چرته دا درې واړه خبرې نه عملي کيږي يا پکې سېوا والی نه کيږي نو بيا به پاکستان نور قرضونه اخلي او په هغې به ورته نور سود ورکول د غاړې کيږي. نوموړي زياته کړه د نړیوال بېنک په رپوټ کې د خوراکي توکيو د ګرانۍ د نرخونو مسله ډېره مهمه ده که چرته په نړیوال مارکيټ کې د تېلو بیعې لوړیږي نو د هغې منفي اثرات به زيات وي ځکه چې حکومت به د تېلو قيمتونه زياتوي او د هغې نه به عام وګړی متاثره کیږي. نړيوال بېنک په خپل رپوټ کې وايي په مالي کال ۲۰۲۰ کې د پاکستان دننه ګراني د ۱۳ فيصدو زیاتېدو امکان دی خو د هغې وروسته په دې کې کمی راتلی شي. دا وخت په پاکستان کې د حکومتي شمېرو ترمخه د ګرانۍ شرح ۱۱ اعشاريه درې اووه فيصده ده. مهتاب حېدر وايي د بهرنیو چېلنجونو نه علاوه د پاکستان دننه د ټېکسونو د راغونډولو هدف هم يو غټ چېلنج دی ځکه چې د روان مالي کال په وړومبيو درېو میاشتو کې اېف بي ار يا د ټېکسونو د راټولولو ادارې د ټېکسونو يا ماليې هدف نه دی پوره کړی. او حکومت پلان لري چې د نورو لارو يا هغو څيزونه څخه دغه هدف پوره کړي په کومو چې عام ټېکسونه نه وي لګېدلي. نوموړی زياتوي چې د حکومت د ټولو نه غټ خرڅ په قرضونوسود ورکول دي او که د ټېکسونو هدف نه پوره کيږي نو حکومتي خرچې به ورسره زياتيږي. د نړيوال بېنک د رپوټ ترمخه د جون ۲۰۱۹ پورې د پاکستان تجارتي خساره راکمه شوې او ۱۳ اعشياريه پينځه اربه ډالرو ته راغلې ده کوم چې د ملکي امدن نزدې څلور اعشاريه درې فيصده ده، د تېر کال په مقابله کې تجارتي خساره نزدې شپږ اربه ډالره ته راټيټه شوې ده. په خساره کې د کموت بنيادي وجه د وارداتو (درامداتو) ۱۴ اعشاريه نهه فيصده کمی ښودل کیږي. په رپوټ کې زياته کړی شوې چې تجارتي خساره د کال ۲۰۲۰ په مهال دوه اعشاريه دوه او د هغې وروسته په کال ۲۰۲۱ کې دوه اعشياريه شپږ ته راکوزېدی شي.